
Progresszív szerkezetek a hollandban

Kutatásom egyik részében a két leggyakoribb holland progresszív szerkezetet hasonlítom össze, amely az 'aan het INF zijn' (PREP-progresszív) és a 'zitten te INF' (POS-progresszív):
(1) Ik  ben                 aan     het         lezen.
      én van.PRS.1SG PREP DET      olvas.INF
      'Éppen olvasok.'
(2) Ik  zit                 te               lezen.
      én  ül.PRS.1SG INF.PREP olvas.INF
      'Éppen olvasok.'
Az (1) mondatban látható 'aan' prepozíció körülbelül az angol 'on' szemantikájához és használatához hasonlítható, míg a (2) példában előforduló 'te' infinitív jelölő. A közös, lokatív eredet ellenére a mai holland nyelvhasználatban nem mindig felcserélhető a két progresszív szerkezet. Több elmélet is létezik azzal kapcsolatban, hogy melyek a legfontosabb különbségek a két szerkezet között, illetve hogy milyen tényezők befolyásolják a kettő közötti választást. Nyelvváltozatbeli eltérésekre vonatkozóan csak utalást találtam a szakirodalomban, empirikus vizsgálatot azonban nem. Ezért a két progresszív szerkezet elfogadottságát korpuszkutatással és kérdőíves felméréssel vizsgáltam. Mindkét kutatás eredménye nyelvváltozatbeli különbségekre világított rá a belga és hollandiai holland között. A korpuszkutatás eredményei arra utalnak, hogy a POS-progresszív ugyan gyakoribb a hollandiai holland alkorpuszban, a belga alkorpuszban azonban nagyobb a szerkezetben használatos igék változatossága. A PREP-progresszívnél egy szinte teljesen fordított kép rajzolódik ki.
A kérdőíves felmérés emellett az életkori tényező jelentőségére is rámutatott. A POS-progresszívet tartalmazó mondatok szignifikánsan magasabb pontszámot kaptak a fiatalabb, hollandiai holland anyanyelvű kitöltők körében. 
A kutatás másik fele a teljes jelentéskiüresedésen átment, úgynevezett 4. fázisú 'zitten'-t helyezte előtérbe. Például:
(3)   Hij   zit                   te               dansen.
       Ő.M ül.PRES.3SG INF.PREP  táncol.INF
       'Éppen táncol.'
Ami ezt a szerkezetet illeti, a kérdőíves kutatás abba az irányba mutat, hogy habár a jelenség létezése kimutatható a nyelvben, mégsem beszélhetünk általánosan elfogadott szerkezetről. Továbbá kirajzolódott az a tendencia, hogy a fiatalabb beszélők elfogadóbban reagálnak a 4. fázisú 'zitten'-re. Az életkorral kapcsolatos, statisztikailag szignifikáns korrelációk utalhatnak egy folyamatban lévő nyelvi változásra a hollandban. 



